khistorydata/jeongjo-sjw-relations huggingface dataset:
정조 7년
癸卯三月十七日辰時。上御誠正閣。諸承旨。持公事入侍時。行都承旨沈頤之。右承旨李在學。左副承旨林錫喆。右副承旨柳誼。待敎李崑秀。假注書尹行任。記注官金健修金鳳顯。以次進伏訖。上曰。都承旨之入政院爲幾年乎。頤之曰。癸巳年爲都承旨矣。上曰。卿在先朝。以善讀書有聞。予尙今不忘矣。仍命讀公事。各房狀啓草記訖。仍命退。諸臣以次退出。
정조 7년
癸卯三月十七日午時。上御誠正閣。禮房承旨入侍時。左副承旨林錫喆。假注書尹行任。記注官金鳳顯。記事官李崑秀。以次進伏訖。上曰。大臣以何事。請對乎。知入。賤臣承命出。問于大臣。以景慕宮加上尊號。以謹書于初諡號下。啓下而物議。皆以爲書于初諡號上爲合云。事係莫重。不可不稟旨擧行。玆敢請對之意回奏則。上曰。以文字書入。可也。賤臣承命出。捧入書啓。上曰。都承旨與都監提調。入侍。賤臣承命出。與都承旨沈頤之。都提調徐命善。提調徐有麟鄭一祥偕入進伏。命善曰。俄聞史官之言。則聖體似欠寧云。伏未知若何。上曰。不甚大段矣。命善曰。都監提調徐有慶。今日初度習儀。違牌不參。故鄭昌聖。來待闕外。亦不行公事。役方張之時。提調不備。實爲可悶。提調徐有慶鄭昌聖。竝改差。何如。上曰。事體所在。極爲怪駭。今日不爲入侍提調。竝罷職。可也。出擧條命善曰。都監提調差出。一時爲急。工曹判書有闕代。令政院。稟旨。政官牌招開政。卽爲差出。何如。上曰。依爲之。出擧條命善曰。提調一員。則當待工曹判書下批。草記啓下。而一員則以刑曹判書李在協差下。使之察任。何如。上曰。依爲之。出擧條命善曰。冊寶冊印內入內出。以二十一日磨鍊啓下。而與行禮日字。相距稍間。多日權安。事體未安。二十七日行禮前。內入內出。別無窘束之慮。以此日退行似好。故敢達矣。上曰。依爲之。出擧條一祥曰。今三月二十七日。王大妃殿加上尊號冊寶時。殿下親進致詞箋文後。仍進表裏。而百官所進致詞箋文表裏。則來四月初一日陳賀時。行禮。何如。上曰。依爲之。出擧條一祥曰。來四月初一日。景慕宮加上尊號冊印時。樂作一節。依昨年太廟親上國朝寶鑑時例。磨鍊乎。敢稟。上曰。事係重大。自卿曹。發遣郞官。問議于時原任大臣。草記稟處。可也。出擧條上命書傳敎曰。二十一日冊寶冊印內入時。門路從敦化門。由建陽門。內入處所。以明政殿爲之。又命書榻敎曰。再明日望拜禮時。出宮門路。以協陽門爲之。又命書榻敎曰。直閣前望單子入之。右承旨入侍。上命退。諸臣以次退出。
정조 7년
行都承旨沈頤之齋宿。行左承旨鄭志儉內閣齋宿。右承旨李在學齋直。左副承旨林錫喆齋直。右副承旨柳誼齋宿。同副承旨。注書李祖承趙衍德。假注書尹行任。事變假注書馬思人。
정조 7년
林錫喆啓曰。明日望拜禮時。闕字牌及爐盒。當爲奉來。門路以何處爲之乎。敢稟。傳曰。永肅門爲之。
정조 7년
沈頤之啓曰。同副承旨沈命德。今日不爲仕進。牌招。何如。傳曰。許遞。前望單子入之。
정조 7년
林錫喆啓曰。明日望拜禮時。兩司侍臣。不可不備員。除在外外。執義金樂洙。掌令安鼎大趙武範。持平李錫夏。竝牌招。以爲淸齋進參之地。何如。傳曰。允。
정조 7년
傳于林錫喆曰。上號都監提調都廳。使之來待。
정조 7년
林錫喆啓曰。上號都監提調徐有隣鄭一祥。都廳尹東晩李喆模。依下敎來待矣。傳曰。入侍。
정조 7년
傳于李在學曰。左承旨入侍。
정조 7년
以右議政金熤十七度呈辭。傳于柳誼曰。安心調理。
정조 7년
傳于沈頤之曰。左承旨右承旨入侍。
정조 7년
林錫喆啓曰。明日望拜禮時。侍臣當爲備員。今日政。新除授兩司。竝待下批牌招。以爲淸齋進參之地。何如。傳曰。允。
정조 7년
林錫喆啓曰。卽者司譯院官員來言。本院雜科初試。昨日已爲設場。而提調李在協李𡊠。俱以都監提調進去。不得設行云。合有變通之道。何以爲之。敢稟。傳曰。許遞。今日政差出。
정조 7년
有政。吏批。判書兪彦鎬在外未肅拜。參判鄭昌順。參議金憙進。承旨李在學進。以吳載純爲大司憲。呂善亨爲執義。尹尙東爲司諫。李延伋爲掌令。趙公鎭爲持平。金履鏞爲獻納。洪秉益爲正言。李彦祜爲正言。鄭民始爲左參贊。徐浩修爲知敦寧。徐邁修爲內資主簿。金宗垕爲淑陵奉事。安思鼎楊日運爲崇靈殿參奉。
정조 7년
再政。★★修爲戶曹參議。李命植沈頤之爲司譯提調。
정조 7년
兵批。判書鄭尙淳病。參判洪檢入直進。參議李亨元病。參知金魯淳病。承旨柳誼進。副司直沈命德趙鼎鎭。副司果金師柱。
정조 7년
兵曹參知前望單子入之。徐龍輔落點。
정조 7년
傳于林錫喆曰。新除授兵曹參知。牌招察任。
정조 7년
以兵曹參知徐龍輔牌不進罷職傳旨。傳于林錫喆曰。許遞。前望單子入之。
정조 7년
兵曹參知前望單子入之。李亨元落點。
정조 7년
兵曹口傳政事。副司直金鍾秀。
정조 7년
李在學。以都摠府言啓曰。今日入直內三廳武兼禁軍及軍兵等。爲中日習射。而皇壇望拜禮齋戒相値。不得爲之之意。敢啓。傳曰。知道。
정조 7년
林錫喆。以上號都監郞廳。以都提調意啓曰。景慕宮上號玉印篆文書寫官議政府右參贊尹東暹。書出正副本。謹此封進。以備睿覽裁擇之意。敢啓。傳曰。知道。
정조 7년
林錫喆。以上號都監郞廳。以都提調意啓曰。本都監提調徐有慶罷職。代工曹判書李𡊠差下。使之察任。何如。傳曰。允。
정조 7년
李在學。以禮曹言啓曰。王大妃殿加上尊號冊寶儀註。直爲書入王大妃殿之意。敢啓。傳曰。知道。
정조 7년
柳誼。以訓鍊都監言啓曰。本局禁松軍。今日申時量。巡到神武門近處。則春川居幼學李重玹爲名人。不佩號牌。踰越景福宮北墻。故登時捉來矣。白晝踰越宮墻之狀。萬萬驚駭。移送秋曹。照法嚴處。何如。傳曰。允。
정조 7년
李在學。以訓鍊都監言啓曰。本局折受紫場。在於春川洪川等地。而近來土豪輩。犯葬其中。龍虎案山。惟意廣占。殆若己地。故已葬之處。雖不掘移。廣占之弊一切禁斷之意。年前陳疏蒙允。自廟堂。行會申飭矣。洪川居李三孫爲名人。入葬於春川場內相望之地。毋論遠近。威唱屯民。使不得耕食云。故行關本道使之査實。則春川府使李邦榮牒報內。以爲李哥山地。一一摘奸。則其所定界主脈。爲四百三十步。白虎爲三百八十步。而至於靑龍之闊大。不可以步數計之云。當初犯葬。已極無嚴。而朝令之下。今又廣占。若是狼藉。紀綱所在。萬萬寒心。此而置之。則其流之弊。有不可勝言。四標則勿施。所謂李三孫。令本道刑推定配。以懲日後。何如。傳曰。允。
정조 7년
林錫喆。以訓鍊都監禁衛營御營廳言啓曰。都監字內曜金門北邊宮墻頹圮一處。十二間。明禮門南邊一處四間半。今已畢築。把守軍還入直所之意。敢啓。傳曰。知道。
정조 7년
癸卯三月十八日辰時。上御誠正閣。右承旨入侍時。右承旨李在學。假注書尹行任。記注官金鳳顯金健修。都監提調徐有隣鄭一祥。都廳尹東晩李喆模。以次進伏訖。上曰。殿庭浮階。今日尺量以出。明卽排設。好矣。命書榻敎曰。今日政。新除授參贊。待下批。牌招淸齋。又命書傳敎曰。明日展拜。三司不可不備員。淸齋在外及未肅拜人員。竝許遞。政官牌招開政差出。又命書傳敎曰。景福殿慈慶殿補階處。戶曹堂上。當爲備員。分詣。在外參議許遞。今日政。以在京無故人擇差。待下批。仍卽牌招察任。又命書傳敎曰。王大妃殿上尊號處所。前以通明殿爲之事分付。而通明殿。與慈殿時御之殿稍間。以勞動臨殿。有妨調攝爲敎。處所。以景福宮殿磨鍊。伊日明政殿。親上冊寶後。進詣景福殿。進致詞。以此分付。古例習儀及正日。都監堂郞隨入。止於正陽門外。今番則止於映碧門外事分付。冊寶親上後。奉詣時。由明政殿賓陽門集瑞門朱景門朱雀門迎雁門翠微門翠華門曜瑞門映碧門景華門至景福殿行禮。以此一體知悉。處所改磨鍊後。殿宮習儀肄儀。一日之內。勢難爲之。王大妃殿上冊寶三度習儀。以二十日爲之。上命退。諸臣以次退出。
정조 7년
癸卯三月十八日辰時。上御誠正閣。左承旨入侍時。行左承旨鄭志儉。直提學徐有防。直閣鄭東浚。記事官李祖承。記注官金健修金鳳顯。以次進伏訖。上曰。京畿年農。果何如。有防曰。以臣所管松都一境論之。秋牟幾爲向熟。頗有豐登之幸矣。上曰。上號時各差備單子。分付都監。卽爲書入。賤臣承命出。持差備單子。還入進伏。命志儉。讀奏訖。命退。諸臣以次退出。
정조 7년
癸卯三月十八日未時。上御誠正閣。左右承旨入侍時。行左承旨鄭志儉。右承旨李在學。假注書尹行任。記注官金鳳顯。記事官李崑秀。以次進伏訖。上曰。寢居軒架盡剝落。且有滲漏處。有若雨傘閣矣。志儉曰。燕寢甚薄陋。雖閭巷寒士。亦難堪處。簷短架窄。少無深邃之意。若當盛熱。必有壅塞之歎。及今修理。實合好矣。上曰。宮室雖廣。不過容膝。予性素厭侈大。此雖窄狹。起居足矣。何必改爲。上命退。諸臣以次退出。
정조 7년
癸卯三月十八日酉時。上御誠正閣。禮房承旨入侍時。左副承旨林錫喆。假注書尹行任。記注官金鳳顯。記事官李崑秀。以次進伏訖。上曰。大妃殿加上尊號習儀。乃在再明。則儀注。尙不書入。誠可怪矣。斯速書進事分付。賤臣承命出傳。仍捧入儀注。上命錫喆讀已。上曰。予之欲爲一分報本之圖者。惟此擧是已。都監諸臣。各別着念擧行。俾無失禮之歎事。預爲申飭。仍命退。諸臣以次退出。
정조 7년
行都承旨沈頤之坐。行左承旨鄭志儉坐。右承旨李在學坐。左副承旨林錫喆坐直。右副承旨柳誼坐直。同副承旨未差。注書李祖承病趙衍德仕。假注書尹行任仕直。事變假注書馬思人仕。
정조 7년
大駕詣北苑入幕次後。奎章閣政院玉堂藥房口傳問安。答曰。知道。
정조 7년
以右議政金熤十八度呈辭。傳于林錫喆曰。安心調理。
정조 7년
以兵曹參知李亨元牌不進罷職傳旨。傳于林錫喆曰。許遞。前望單子入之。
정조 7년
傳于林錫喆曰。上冊印時。以用樂爲定之後。執禮當贊笏矣。雖非祭禮神出納。大祝有之。則贊笏執禮之磨鍊。無所不可。以此意。分付禮曹及吏曹。且以前導言之。禮儀使之前導。不特祭享爲然。則以禮儀使磨鍊。亦無不可。此意。亦令禮曹吏曹知悉。
정조 7년
傳于林錫喆曰。政官待明朝。牌招開政。
정조 7년
林錫喆。以禮曹言啓曰。今三月十七日。上號都監都提調提調入侍時。臣所啓來四月初一日景慕宮加上尊號冊印時。樂作一節。依昨年太廟親上國朝寶鑑時例磨鍊乎。敢稟。上曰。事係重大。自卿曹。發遣郞官。問亻于時原任大臣。草記稟處可也事。命下矣。卽爲發遣郞廳。問議于時原任大臣。則議政府左議政臣洪樂性。以爲今以景慕宮上尊號時。用樂當否事。有詢問之命。竊伏念。昨年太廟親上寶鑑時。旣備儀用樂。則今番景慕宮上尊號時。亦當遵而用樂矣。第取考禮曹謄錄。則肅廟朝癸亥年。太祖大王太宗大王追上尊號時。儀註中。亦無用樂之節。非爲壓尊之嫌。則明。而果未知其時。有何所據而然耶。臣素昧典禮。不敢臆對。伏惟上裁云。議政府右議政臣金熤。病不獻議云。領中樞府事臣金尙喆。以爲今以景慕宮加上尊號時。用樂一節。有收議之命矣。太廟上冊寶之禮。若在壓尊之位。從前不爲用樂。而今此本宮上號。旣無壓尊之嫌。且與丙申上號時有異禮官所請。宜用太廟上寶鑑時例云者。誠有所據。吉事用樂。在禮則然。而事係至重。臣何敢臆對。伏惟上裁云。判中樞府事臣徐命善。以爲臣於典禮。矇無知識。歷詢之下。有不敢臆對。第伏念太廟上冊寶。旣有前後已行之儀節。而癸亥年第一室上冊寶。亦無用樂之事。則上冊寶時。不用樂。似有所據。至於親上寶鑑。乃是國朝以來初有之擧。恐不當引以爲例。惟在博詢處之。伏惟上裁云。判中樞府事臣鄭弘淳。以爲在前太廟追上尊號時。不爲擧樂。以有壓尊之地故也。今此進冊印時。旣無壓尊之嫌。恐當備儀用樂。而臣本魯莽。不敢質言。惟在博詢處之。伏惟上裁云。判中樞府事臣李徽之。以爲今以景慕宮上尊號時。用樂否。至有下詢之命。臣於典禮。本來空疎。莫重之事。有難臆對。而第伏念大廟上尊號時。樂止於廟門外者。未知有壓尊之嫌耶。若然則今於景慕宮上尊號時。旣無壓尊之嫌。且有享時之樂。似宜備儀用樂。而臣不敢質言。惟在廣詢而審處。伏惟上裁云。判中樞府事臣李福源。以爲今此景慕宮上冊寶儀節。當一遵太廟上冊寶之禮。而禮堂之以上寶鑑時例仰稟者。蓋以旣無壓尊之嫌。宜有用樂之節也。其說似有據。而謹考二去癸亥年。太廟大王世室上冊寶儀註。則彩轝前鼓吹。止於廟門之外而廟中上冊寶時。無樂作一節。以此觀之。則雖非壓尊之地。亦無用樂之事。今不必捨前後上冊寶之儀。尊昨年上寶鑑之例。而臣本謏陋。昧於典禮莫重儀節。不敢臆對。惟在博詢而處之。伏惟上裁云。時原任大臣之議如此。敢啓。傳曰。知道。領府事及鄭李兩判府事議儘好。至於二去癸亥第一室上冊寶時。彩輿前鼓吹。止於廟門之外。無或只用列朝上冊寶儀節而然歟。且念禮有六則。而上冊寶屬於嘉禮。按本朝禮。嘉禮無不用樂之例。況享祝屬於吉禮。而猶且用樂。本宮事體。亦與太廟若有間焉。似此可行不可行之節。誠克盡儀。然後可慰予追遠之誠。儀註中。以用樂磨鍊。可也。
정조 7년
林錫喆。以上號都監郞廳。以都提調意啓曰。各房工役。旣已完畢。故冊寶印。今日封裹。匠手竝皆放送。而堂上郞廳。依例輪日開坐。監造官。輪回直宿之意。敢啓。傳曰。知道。習儀。明日午後當爲之。卿等晩食後來會。趁午時詣闕。可也。
정조 7년
林錫喆。以監印儀軌廳郞廳。以總裁大臣意啓曰。國朝寶鑑儀軌。今已畢修正。內入件分作上下二卷以入。而內閣外閣四處史庫。議政府春秋館。合作一卷。各一卷。依下敎分上。宗廟禮曹。各一件。依例分上之意。敢啓。傳曰。知道。
정조 7년
李在學。以兵曹言啓曰。今三月二十日。文臣朔試射試官。備擬以入矣。王大妃殿上冊寶三度習儀相値。不得爲之之意。敢啓。傳曰。知道
정조 7년
李在學。以訓鍊都監禁衛營御營廳言啓曰。御營廳字內內司僕水門南邊宮墻頹圮一處。十一間。今已畢築。把守軍還入直所之意。敢啓。傳曰。知道。
정조 7년
柳誼。以賑恤廳言啓曰。因傳敎。五部都民。四巡減價發賣田米。今月二十日爲始。龍山萬里倉。分給之意。敢啓。傳曰。知道。
정조 7년
癸卯三月十九日申時。上御誠正閣。禮房承旨入侍時。左副承旨林錫喆。記事官趙衍德。記注官金鳳顯。記事官李崑秀。以次進伏訖。上命讀景慕宮上號時用樂問議草記。又命讀國朝寶鑑儀軌訖。命書榻敎曰。新除授承旨。牌招察任。又命書傳敎曰。承旨房仍。命退。承史以次退出。
정조 7년
行都承旨尹塾傳旨未下。行左承旨鄭志儉坐。右承旨李在學坐直。左副承旨徐鼎修坐。右副承旨林錫喆坐直。同副承旨黃昇源未肅拜。注書李祖承病趙衍德仕。假注書尹行任仕直。事變假注書馬思人仕。
정조 7년
傳于徐鼎修曰。右副承旨與平安監司入侍。
정조 7년
以右議政金熤十九度呈辭。傳于林錫喆曰。安心調理。
정조 7년
承旨前望單子入之。徐鼎修落點
정조 7년
傳于李在學曰。左承旨。入侍。
정조 7년
兵曹參知前望單子入之。趙城鎭落點。
정조 7년
以兵曹參知趙城鎭牌不進傳旨。傳于徐鼎修曰。許遞。前望單子入之。
정조 7년
兵曹參知前望單子入之。尹履相落點。
정조 7년
傳于鄭志儉曰。禮房承旨入侍。
정조 7년
有政。吏批。判書兪彦鎬在外未肅拜。參判鄭昌順。參議金憙。同副承旨黃昇源進。以洪彦喆爲司諫。鄭彦郁爲獻納。姜垣爲持平。徐龍輔爲戶曹參議。徐浩修爲司䆃提調。李敬養爲內資提調。李𡊠爲知春秋。內資奉事黃基玉。內贍奉事沈景文相授。承文博士單池德斌。校書博士單徐昇修。學諭單李信默。兼持平李泰永減下。贈吏參李度陽。贈吏判例兼。工曹判書李𡊠考。兵批。判書鄭好仁病。參判洪檢入直進。參議尹履相病。參知金魯淳病。副護軍單李一曾。副司直單徐龍輔兪彦鏶鄭彦郁成鼎鎭。副司果單鄭福煥許晊。
정조 7년
副應敎前望單子入之。洪文泳落點。
정조 7년
玉堂前望單子入之。修撰姜。副修撰李昌漢落點。
정조 7년
傳于鄭志儉曰。司僕正口傳差出。
정조 7년
以京畿監司李亨逵。穀物區劃事狀啓。傳于李在學曰。今日內草記稟處。
정조 7년
傳于黃昇源曰。司僕正。以景慕宮大祝嚴思晩。使之擬入。則以他人擬入。當該銓官。爲先從重推考。此望筒勿施。捧納承旨遞差。
정조 7년
傳于林錫喆曰。承旨前望單子入之。
정조 7년
林錫喆啓曰。今三月二十二日。祿都目政事。爲之之意。敢啓。傳曰。知道。
정조 7년
吏曹口傳政事。以嚴思晩爲司僕正。
정조 7년
備忘記。尙儀李氏。尙儀李氏。尙儀趙氏。尙儀金氏。尙儀金氏。尙儀朴氏。尙儀吳氏。尙儀崔氏。尙儀崔氏。尙儀朴氏。尙儀崔氏爲尙宮。尙服全氏。尙服李氏。尙服李氏。尙服崔氏爲尙儀。尙食崔氏。尙食李氏。尙食宋氏爲尙服。尙寢馬氏爲尙食。尙功金氏爲尙寢。尙正李氏。尙正金氏。尙正崔氏爲尙功。尙記金氏爲尙正。典賓李氏。典賓呂氏。典賓洪氏爲尙記。典衣崔氏爲典賓。典膳朴氏爲典衣。典設盧氏爲典膳。典製崔氏爲典設。典言金氏爲典製。掌正金氏爲掌饌。掌書全氏爲掌正。掌藏崔氏爲掌縫。典贊趙氏爲典言。典飾鄭氏爲典贊。典藥林氏爲典飾。典燈方氏爲典藥。典正金氏爲典彩。奏宮田氏爲典正。奏商朴氏爲奏宮。奏角徐氏爲奏商。奏變徵金氏爲奏角。奏徵李氏爲奏變徵。掌藏朴氏爲奏徵。掌食金氏爲掌藏。掌醫朴氏。掌醫朴氏。掌醫李氏爲掌食。假奏變宮金氏爲奏變宮。宮人金氏爲假奏商。
정조 7년
傳于李在學曰。榜目違格。循例捧入。當該承旨遞差。
정조 7년
李在學。以上號都監都提調意啓曰。王大妃殿上號儀註。自禮曹入啓故。書出眞諺。謹此封進之意。敢啓。傳曰。知道。
정조 7년
李在學。以禮曹言啓曰。惠慶宮加上尊號冊印儀註。直爲書入惠慶宮之意。敢啓。傳曰。知道。
정조 7년
李在學。以弘文館言啓曰。本館下番副修撰臣吳泰賢。以王大妃殿上尊號時。捧玉寶官。今日三度習儀時。晝仕出去之意。敢啓。傳曰。知道。
정조 7년
李在學。以禮曹言啓曰。今此增廣監試會試。以來四月初二日退行事。命下矣。生進放榜亦當退定。令日官推擇。則同月十一日巳時爲吉云。以此日時退行。而原粘目中。改付標以入之意。敢啓。傳曰。知道。
정조 7년
李在學。以吏曹言啓曰。今此景慕宮加上尊號敎是時。捧竹冊執事前修撰趙興鎭。時無職名。令該曹口傳付軍職。何如。傳曰。允。
정조 7년
李在學。以賑恤廳言啓曰。中部七十八契一千二十戶。東部四十契二千六百七十三戶。西部三十契一千九百九十八戶。合五千六百九十一戶。四巡發賣田米九百七十五石十二斗。上下之意。敢啓。傳曰。知道。
정조 7년
李在學。以備邊司言啓曰。京畿監司李亨逵狀啓。有今日內草記稟處之命矣。卽見其狀本。則以爲。道內還穀。將至絶巡。而關西船粟。姑無聲息。若不從他變通。則賑資雖或艱辛繼給。還穀未免中間絶巡。海西延白兩邑租。限三千石。江華軍餉米及北漢留庫米中。亦限三千石。特命區劃事。令廟堂稟旨。分付矣。昨年畿甸之歉。挽近所無。若非朝家之特恩。民人輩安得有今日。而目今賑政。雖幸就緖。至於還穀。排巡不足。種糧絶乏。誠如道臣所論。不可不別加軫念。而江都米及南漢穀劃給。自有已例。北漢與南漢。無甚異同。江都北漢餉米。各一千五百石。依所請卽爲劃給。而餉還事體。與他自別。兩處穀物。待關西穀上來。準數還爲充上。延白租還。今番海西運穀後。有難如數移轉。限二千石推移劃給之意。一體分付。何如。傳曰。允。今日內行會。
정조 7년
李在學。以備邊司言啓曰。諸道軍餉居末拿問。居二決杖。居三推考。還上居末決杖。居二推考。居三勿論。旣有事目矣。取考諸道壬寅捧未捧啓本。則平安道舊還上軍餉居末方山萬戶康載圭。居二恃寨僉使康光堯。居三陽德兼任孟山縣監韓榮錫。元還上居末龍淵別將李仁培。居二恃寨僉使康光堯。居三孟山縣監韓榮錫。軍餉別軍餉。元還上全未捧滿浦僉使黃仁煐。軍餉元還上全未捧高山里僉使柳文範。別軍餉元還上全未捧伐登萬戶李光進。元還上全未捧柔院僉使李顯忠。別軍餉全未捧古城僉使李良弼。龍淵別將李仁培。洪忠道新還上居末保寧縣監任玉。居二木川縣監任希厚。新軍餉居末大興郡守沈載鎭。居二保寧縣監任玉。居三雙樹中軍李撲。慶尙道新還上及軍餉居末梁山郡守李師濂。居二釜山前僉使權綸。新還上居末仁同府使閔百恒。居二山淸縣監鄭來鼎。居三浦項別將安尙燁。京畿新還上居末安城郡守金相龜。居二龍仁縣令金履中。居三振威縣令趙翼鉉。現告以來矣。餉還居末居二居三。全未捧守令邊將。竝依事目勘處。還上居三勿論之意。分付。至於京畿之安城龍仁。湖西之大興。嶺南之梁山仁同。俱是設賑邑。而自前有設賑邑餉還居末居二。分揀之例。今此五邑守令。竝分揀。何如。傳曰。允。
정조 7년
敎平安監司李性源書。王若曰。念諸路屛翰之權。孰非重寄。惟西門鎭鑰之任。尤宜愼掄。歷數朝端。無出卿右。惟卿。華文達識。雅操恬襟。醇謹承大家風。門無雜客。淸素若寒士樣。案有古書。在朝則器度端凝。繩尺自成規範。處事則綜理彌密。帬屐無非精神。肆予臨御之初。紆卿晉擢之眷。擁旄鉞於海嶺二臬。統水師而居留沁府。績用乃成。掌權衡於東西兩銓。按金穀而出納地曹。公廉是服。登文苑之薦剡。欲觀絺繡文章。贊籌司之謨猷。久殫股肱心膐。眷毗靡替於終始。固知入禁闥之誠。夷險不擇於平生。要試按藩維之績。顧玆浿西之重鎭。卽我海東之雄藩。人心每趨於恬安。易致漢邊之弛戰備。土風漸尙於文藝。有乖禹甸之奮武威。穀粟備不虞之需。無乃虛簿之徒擁。蔘貂啓潛越之路。抑恐邊釁之或生。苟非一方殫壓之才。曷副九重委寄之責。玆授卿以平安道觀察使兼兵馬水軍節度使都巡察使管餉使平壤府尹。卿其祗服寵命。勉展良圖。講軍民利害之原。須勉周召公承流宣化。察守牧治否之別。宜如虞方岳黜幽陟明。惟其聲望風猷。自在於裘帶雍容之暇。若夫方便措置。克體乎廈氈憂勤之衷。凡諸稟裁。厥有故典。於戲。慨想檀君遺俗。庶變一路之風。歷覽井田舊墟。寧忽八條之敎。故玆敎示。想宜知悉。副修撰姜製進
정조 7년
大司諫金履禧。執義呂善亨。掌令安鼎大。持平李錫夏。校理李太亨嚴思晩。副校理李魯春李鼎揆。正言李彦祜洪秉益。修撰林道浩。副修撰吳泰賢姜啓曰。請黜置罪人鄭致達妻爲先還配海島。仍令王府。夬正典刑。以洩神人之憤。請黑山島圍籬罪人龜柱。亟加嚴鞫。快正王法。請物故罪人德相。亟施孥籍之典。答三司曰。不允。措辭見上
정조 7년
大司諫金履禧。執義呂善亨。掌令安鼎大。持平李錫夏。正言李彦祜洪秉益啓曰。請彦衡養遂獻遂。竝令王府。設鞫嚴問。請還寢會遂絶島定配之命。仍令王府。設鞫得情。請還寢李觀源定配之命。更令王府。設鞫得情。請遲晩後物故罪人啓能。亟施孥籍之典。請令王府一依古典。趾賊等凶種之年未滿者。待其稍長。旣施邦刑。俾絶凶逆易種養禍之患。請楸子島荐棘罪人最中。更令王府。拿致設鞫。期於得情。夬正王法。請還寢煥億島配之命。仍令王府。加刑得情。夬施王章。請湖西營獄散配諸罪人等放送及出陸減等之命。一竝還寢。仍令王府。設鞫嚴問。夬施當律。請貞采。亟令王府。更加嚴鞫。夬正王法。答兩司曰。不允。措辭見上
정조 7년
掌令安鼎大啓曰。請大靜縣爲奴罪人金壽賢。依律處斷。請興陽縣爲奴罪人河翼龍。南海縣爲奴罪人金重得。亟令王府。設鞫得情。夬正王法。請大靜縣定配罪人聖中。亟令王府。設鞫嚴問。期於得情。夬正王法。請削板罪人有臣宗甲義駿。竝令王府。設鞫嚴問。依律處斷。請康津縣量移罪人趙嵎。亟寢酌處之命。仍令王府。設鞫得情。夬正王法。請薪智島荐棘罪人瑩中。設鞫嚴問。夬施當律。請楸子島安置罪人李普行。亟令王府。拿鞫嚴問。請物故罪人國榮。亟施孥籍之典。請李義翊。更令王府。設鞫嚴問。期於得情。請金養淳。亟令王府。更爲設鞫。期於得情。請李義直。亟令王府。設鞫得情。夬正典刑。請黑山島定配罪人任觀周。亟令王府。設鞫嚴問。期於得情。請捕廳罪人煥九。亟令王府。嚴加鞫問。夬正典刑。新除授掌令李延伋。時在京畿廣州地。請斯速乘馹上來事。下諭。答府曰。不允。下諭事。依啓。
정조 7년
正言李彦祜啓曰。請大靜縣爲奴罪人金壽賢。更令王府。設鞫嚴問。依律處斷。請爲奴罪人河翼龍金重得。亟令王府。設鞫得情。夬正王法。請大靜縣定配罪人聖中。放逐罪人有臣宗甲義駿等。竝令王府。設鞫嚴問。期於得情。夬正王法。請金甲島爲奴罪人克觀。古金島爲奴罪人克泰。泗川縣定配罪人萬赫。更令王府。嚴鞫得情。快正王法。請還寢遠竄罪人安兼濟放送之命。仍令王府。設鞫嚴問。期於得情。依律處斷。請恒善支屬。亟命散配。時謙兄弟。竝投絶島。以嚴隄防。請荐棘罪人瑩中。亟令王府。設鞫嚴問。夬施當律。請巨濟府絶島安置罪人朴宗集。亟令王府。拿鞫得情。施以當律。請減死定配罪人德秀。亟令王府。更加嚴鞫。夬正王法。請逆賊尙魯。亟施孥戮之典。請物故罪人國榮。亟施孥籍之典。請爲奴罪人夢獜。定配罪人崔鍾岳。放送罪人有源鄭聖休。亟令王府。更爲設鞫。期於得情。各施當律。請島配罪人崔光泰金天欽。亟令王府。設鞫得情。夬正典刑。請甲山府竄配罪人洪樂彬。亟令王府。設鞫嚴問。施以當律。請義翊。更令王府。設鞫嚴問。期於得情。夬正王法。請還寢德相應坐諸囚發配之命。仍令牢囚。嚴訊取服。各施當律。答院曰。不允。措辭見上
정조 7년
戶曹參議兪彦鏶疏曰。伏以。邦慶洊臻。縟儀將擧。聖孝冞光。輿情胥忭。臣向伏奉聖批及別諭。又煩史官之臨宣。不惟所辭未蒙開允。敦勉愈加。恩禮彌隆。其所以瀝盡肝血。蘄速解免者。反紆非常之渥。適足以增其罪戾耳。俯仰慙悚。尤當如何。宜更陳暴。以聽處分。而病昏精力。無以綴屬文字。非直爲犯義侵分之懼而已。繼又伏承承政院有旨。以臣移授戶曹參議。使之俟少間乘馹上來者。臣聞命震惶。益無所措。噫。臣之前後所被恩諭。罔非糞土賤臣。所當得者。連章控乞。至再至三。而日月之明。尙有遺照。至於俟間上來之敎。於臣目下濱死之實狀。猶未蒙垂察矜愍。臣於是。尤不勝其抑鬱而悶悼焉。顧玆狗馬賤疾。根柢旣深。首尾四十餘年。輾轉癃痼。至於近日諸症越添。視前倍蓰。衰氣不能抵敵。眞元日就澌陷。床席轉側。亦須人扶。固不敢細擧以溷聰聽。而何當君言之辱也。出門迎送之節。亦不能如禮。則其不可責以恒人之事者。此可見矣。蓋其疾祟。旣非醫藥之所可爲。又非時月之所可差。雖方陽和宣暢。而便作蟄蟲生活。得春回蘇。無望如聖批所諭。則未論其他。卽此危喘。尙何暇議於起身登途也哉。臣前此久縻臺職。雖極悚悶。亦未敢續續煩籲者。蓋爲其。回諭之際。猥屈王人。而今則誤恩洊降。責諭彌勤。旣無以祗承德意。又不宜虛辱恩數。惟有更申已竭之辭。務盡仰格之誠。故敢將迫切之情。復犯瀆擾之罪。伏望聖慈。特垂哀憐。亟許鐫免臣爵秩。勿復以待儒臣之例。謬加於不肖之身。俾得安意待盡於隴畝之間。千萬幸甚。省疏具悉爾懇。前後勤㦝之諭。不啻至再至三。虛佇之意。爾庶幾諒之。而造朝之期莫聞。引疾之章又到。自愧誠淺。無以爲喩。美疹之尙未痊可。殊用慮念。而天氣政屬陽和。諸節自可勿藥。此時登途。豈或有妨於將攝乎。本職適因事會。纔已許解。亦可無難安之端。爾其亟回遐心。從近上來。以副予側席之思。仍傳曰。此批答。遣史官。傳諭。
정조 7년
敦寧都正奇彦鼎疏曰。伏以。天眷篤棐。景祿荐臻。寧考不祧之禮。元子定號之慶。乃在於親上寶鑑之日。殿宮徽號。涓日將擧。聖孝冞光。國勢鞏固。臣民蹈忭。曷有其極。仍伏念。臣卽遐土之一賤品也。材旣疎迃。年又衰邁。自知無所需用於淸朝任使之末。而特以世祿之遺裔。過蒙朝廷之記存。前後歷揚。罔非踰涯。居常愧懼。如集于木。不意昨春。銀臺寵擢。遽降於千萬意想之外。扣謝是急。冒沒承膺。獲登文石。昵近耿光。恩言渙宣。寸心結轖。臣是何人。何以得此。中夜攢祝。感淚無從。春寒尙峭。病淹旅邸。日前除旨。又出望外。榮感之極。不敢言病。章皇祗肅。復近威顔。聖念旣勤於悶老。隆渥又侈以華銜。聖恩隆重。愈往益摯。臣身衰病。報答無階。惟有退死丘園。結草圖報之願而已。第臣於見職。本無敦寧。揆以公格。勢難仍冒。敢陳短章。仰干崇嚴。伏願聖慈。俯賜鑑諒。亟命有司。照例遞改。以安賤分。千萬幸甚。省疏具悉。疏辭。下該曹稟處。
정조 7년
癸卯三月二十日卯時。上御誠正閣。右副承旨與平安監司入侍時。平安監司李性源。右副承旨柳誼。記事官趙衍德。記注官金鳳顯。記事官李崑秀。以次進伏訖。上曰。關西之事。專屬於卿。予今無憂矣。性源曰。臣未諳本道物情。姑不知何以爲治。而第當竭力圖報矣。上曰。卿當久離。予懷極悵矣。性源曰。伏勝下敎。不勝感泣矣。命退。承史以次退出。
정조 7년
癸卯三月二十日卯時。上御誠正閣。左承旨入侍時。行左承旨鄭志儉。直閣鄭東浚。記事官趙衍德。記注官金健修金鳳顯。以次進伏訖。上曰。二直提學與徐龍輔入侍事分付。賤臣承命出。與之偕入。上曰。習儀。以午前擧行乎。志儉曰。然矣。上曰。右副承旨徐鼎修。若已承牌。卽爲入侍事分付。賤臣承命出。與之偕入。上曰。畿伯狀啓。自備局。卽爲回啓事分付。賤臣承命出傳。命書榻敎曰。新除授兵曹參知。牌招察任。又命書傳敎曰。不過一時飭勵。前判書徐有慶。前判尹鄭昌聖敍用。終巡發賣。聞在今日。京兆之長。難付生手。判尹仍任。又命書榻敎曰。玉堂前望單子入之。賤臣承命出持入。命退。承史以次退出。
정조 7년
癸卯三月二十日午時。上御誠正閣。左承旨右承旨左副承旨右副承旨入侍時。行左承旨鄭志儉。右承旨李在學。左副承旨徐鼎修。右副承旨林錫喆。假注書尹行任。記注官金鳳顯。記事官李崑秀。直提學徐有防。檢校直閣徐龍輔。直閣鄭東俊。以次進伏訖。上曰。今日上冊寶習儀。予欲親臨矣。仍乘輿御涵仁亭小次。承史以次從。上曰。景慕宮親祭儀註。旣以用藥一節。添入。則今此王大妃殿上號習儀。亦不可無樂。鼓吹待令於映碧門外。上乘輿。由曜瑞門御映碧門外小次。都提調徐命善進曰。日間聖體。若何。上曰。一樣矣。今日天氣淸和。盛儀將擧。自不勝歡忭矣。仍命女官諸執事。入景福殿習儀。樂作門外。禮畢。上還御小次。命都提調以下至吏胥工匠。分等坐東西。宣法醞御饌。上曰。飾慶揚徽。將有日矣。君臣上下。極歡而罷。好矣。命書傳敎曰。昨因景慕宮上號時。用樂當否收議。已於批旨。略有云云。而更思之。二去癸亥上號。廟門內不用樂。似由上諡與上號差異而然歟。不然則必因創行之儀。攸司。未盡詳考之致歟。至若親上之禮。始自先朝壬辰。而該曹但用遣使替上時儀註。節奏間疎漏。不是異事。況上尊號設都監之後。例自都監。差出製述官。撰進樂章。法意蓋欲被之管絃也。然而近作無用之文字。大是欠典。今番景慕宮上號。旣用樂。則烏可無樂歌。所撰樂章文离明曲。通用於堂上堂下之樂。而儀註中。以軒架。作离明之樂。登歌作离明之樂。添書事分付。廟庭用樂一款。不無壓尊之嫌。更當廣詢。待僉議歸一決定。又如贊笏之不差執禮。前導之只諉通禮。事面極爲苟簡。議者如以非祭禮而用齋官。爲不可云爾。則此亦有不然者。觀耕觀刈。亦有禮儀使之前導。足爲傍照之端。今後太廟上冊寶時。執禮贊笏禮儀使。前導事定式施行。上曰。新除授都承旨。牌招察任。上命書傳敎曰。上冊寶後。冊寶。移置內庫。下送沁都。事體極甚屑越之故。自昨年。內閣主張擧行。已有定式。而但定移奉沁都時。奉出儀節。今番擧行。必多掣礙。自今上號之後。宜有一定之規。內閣以此知悉。此後上冊寶翌日。閣臣進詣正殿月臺。請出殿宮。冊寶冊印。權奉奎章閣。涓日奉詣沁都。見今畿甸。有難勞民力。待秋成。或後曝曬年次。微稟擇日擧行事。一體知悉。上曰。政官。待明朝。牌招開政。出榻敎上命書傳敎曰。慈殿湯劑。逐日監煎之時。都提調提調都監進去。副提調。以雜科進去。都承旨許遞。前望單子入之。禮曹判書鄭一祥進曰。監試會試。定於今月二十七日。而大禮相値。合有變通之道。何以爲之。敢稟。上曰。然則以初二日退行。可也。上命退。諸臣以次退出。
정조 7년
癸卯三月二十日申時。上御誠正閣。禮房承旨入侍時。右承旨李在學。假注書尹行任。記注官金鳳顯。記事官李崑秀。以次進伏訖。上曰。上尊號時。必製樂章者。蓋欲被之管絃也。若不用樂。安在其製述之義乎。昨日大臣收議。似未穩當矣。在學曰。果如聖敎矣。上曰。景慕宮樂章。名以离明。分付儀曹。原儀注中。以登歌作离明之樂。書添。令典樂亦爲肄習事。知委。可也。仍命退。諸臣以次退出。
정조 7년
行都承旨尹塾傳旨未下。行左承旨鄭志儉坐。右承旨李在學坐。左副承旨徐鼎修坐。右副承旨林錫喆坐直。同副承旨黃昇源坐直。注書李祖承病趙衍德仕直。假注書尹行任仕。事變假注書馬思人仕。
정조 7년
徐鼎修啓曰。合辭方張之日。兩司無詣臺之員。事甚未安。除在外外。未肅拜呈告人員。竝卽牌招。何如。傳曰。允。
정조 7년
鄭志儉啓曰。同副承旨黃昇源。今日不爲仕進。卽爲牌招。何如。傳曰。允。
정조 7년
徐鼎修啓曰。禁衛營將官來言。今日本營軍兵。日次私習云矣。敢啓。傳曰。知道。
정조 7년
徐鼎修啓曰。御營廳將官來言。今日本廳軍兵。日次私習云矣。敢啓。傳曰。知道。
정조 7년
以右議政金熤二十度呈辭。傳于林錫喆曰。安心調理。
정조 7년
傳于林錫喆曰。今日進轎差備。不可不備。差祭司僕正改差。今日政差出。
정조 7년
有政。吏批。判書兪彦鎬在外。參判鄭昌順牌不進。參議金憙進。右副承旨林錫喆進。啓曰。判書兪彦鎬在外未肅拜。參判鄭昌順牌不進。小臣獨政未安。何以爲之。敢稟。傳曰。只出緊任。以權以綱爲校理。趙興鎭爲司僕正。權爲執義。李鼎揆爲司諫。李喆模爲掌令。資憲金光瑞。今加正憲。加資事。承傳。
정조 7년
兵批。判書鄭好仁進。參判洪檢病。參議尹履相入直進。參知金魯淳病。同副承旨黃昇源進。以金華鎭爲知事。李亨元爲曹司衛將。許湛爲訓鍊判官。副司直徐有慶沈頤之柳誼李亨元趙城鎭。同知尹弼成。僉知白尙瑩張起允鄭亨濟。單付。
정조 7년
傳于林錫喆曰。讀寶執事。自多相妨。司諫李鼎揆。本職許遞。仍令該曹口傳付軍職。
정조 7년
兵曹口傳政事。副司果李鼎揆李喆模。
정조 7년
徐鼎修。以都摠府言啓曰。今日入直內三廳武兼禁軍及軍兵等。當爲中日習射。而景慕宮惠慶宮。上冊印三度習儀相値。不得爲之之意。敢啓。傳曰。知道。
정조 7년
黃昇源。以義禁府言啓曰。方山萬戶康載圭。滿浦僉使黃仁煐。高山里僉使柳文範。伐登萬戶李光進。柔院僉使李顯忠。古城僉使李良弼。龍淵別將李仁培等。竝依事目。勘處事。傳旨啓下矣。康載圭黃仁煐柳文範李光進李顯忠李良弼李仁培等。俱在任所云。依例發遣府書吏。羅將。竝交代後。拿來。何如。傳曰。待待命拿囚。
정조 7년
掌令安鼎大。校理李太亨。副校理李魯春。正言洪秉益李彦祜。修撰林道浩姜。副修撰吳泰賢啓曰。請黜置罪人鄭致達妻爲先還配海島。仍令正府。夬正典刑。以洩神人之憤。請黑山島圍籬罪人龜柱。亟加嚴鞫。快正王法。請物故罪人德相。亟施孥籍之典。答三司曰。不允。措辭見上
정조 7년
掌令安鼎大。正言洪秉益李彦祜啓曰。請彦衡養遂獻遂。竝令王府。設鞫嚴問。請還寢會遂絶島定配之命。仍令王府。設鞫得情。請還寢李觀源定配之命。更令王府。設鞫得情。請遲晩後物故罪人啓能。亟施孥籍之典。請令王府。一依古典。趾賊等凶種之年未滿者。待其稍長。卽施邦刑。俾絶凶逆易種養禍之患。請楸子島荐棘罪人最中。更令王府。拿致設鞫。期於得情。夬正王法。請還寢煥億島配之命。仍令王府。加刑得情。夬施王章。請湖西營獄散配諸罪人等放送。及出陸減等之命。一竝還寢。仍令王府。設鞫嚴問。夬施當律。請罪人貞采。亟令王府。更加嚴鞫。夬正王法。答兩司曰。不允。措辭見上
정조 7년
掌令安鼎大啓曰。請大靜縣爲奴罪人金壽賢。依律處斷。請興陽縣爲奴罪人河翼龍。南海縣爲奴罪人金重得。亟令王府。設鞫得情。夬正王法。請大靜縣定配罪人聖中。亟令正府。設鞫嚴問。期於得情。夬正王法。請削板罪人有臣宗甲義駿。竝令王府。設鞫嚴問。依律處斷。請康津縣量移罪人趙嵎。亟寢酌處之命。仍令王府。設鞫得情。夬正王法。請薪智島荐棘罪人瑩中。設鞫嚴問。夬施當律。請楸子島安置罪人李普行。亟令王府。拿鞫嚴問。請物故罪人國榮。亟施孥籍之典。請李義翊更令王府。設鞫嚴問。期於得情。請金養淳。亟令王府。更爲設鞫。期於得情。請李義直。亟令王府。設鞫得情。夬正典刑。請黑山島定配罪人任觀周。亟令王府。設鞫嚴問。期於得情。請捕廳罪人煥九。亟令王府。嚴加鞫問。夬正典刑。新除授執義權。時在京畿抱川地。請斯速乘馹上來事。下諭。答府曰。不允。下諭事。依啓。措辭見上
정조 7년
正言洪秉益啓曰。請大靜縣爲奴罪人金壽賢。更令王府。設鞫嚴問。依律處斷。請爲奴罪人河翼龍金重得。亟令王府。設鞫得情。夬正王法。請大靜縣定配罪人聖中。放遂罪人有臣宗甲義駿等。竝令王府。設鞫嚴問。期於得情。夬正王法。請金甲島爲奴罪人克觀。古今島爲奴罪人克泰。泗川縣定配罪人萬赫。更令王府。嚴鞫得情。快正王法。請還寢遠竄罪人安兼濟放送之命。仍令王府。設鞫嚴問。期於得情。依律處斷。請恒善支屬。亟命散配。時謙兄弟。竝投絶島。以嚴隄防。請荐棘罪人瑩中。亟令王府。設鞫嚴問。夬施當律。請巨濟府絶島安置罪人朴宗集。亟令王府。拿鞫得情。施以當律。請減死定配罪人德秀。亟令王府。更加嚴鞫。夬正王法。請逆賊尙魯。亟施孥戮之典。請物故罪人國榮。亟施孥籍之典。請爲奴罪人夢獜。定配罪人崔鍾岳。放送罪人有源鄭聖休。亟令王府。更爲設鞫。期於得情。各施當律。請島配罪人崔光泰金天欽。亟令王府。設鞫得情。夬正典刑。請甲山府竄配罪人洪樂彬。亟令王府。設鞫嚴問。施以當律。請義翊。更令王府。設鞫嚴問。期於得情。夬正王法。請還寢德相應坐諸囚發配之命。仍令牢囚。嚴訊取服。各施當律。新除授獻納鄭彦郁。時在洪忠道扶餘地。請斯速乘馹上來事。下諭。答院曰。不允。下諭事。依啓。措辭見上
정조 7년
癸卯三月二十一日卯時。上御誠正閣。左承旨右承旨左副承旨入侍時。行左承旨鄭志儉。右承旨李在學。左副承旨徐鼎修。假注書尹行任。記注官金健修。記事官李崑秀。以次進伏訖。上曰。都監都提調入侍。賤臣承命。與徐命善偕入進伏。命善曰。都廳李喆模。新除臺職。有難仕進於都監。自前多有陳達變通之例。何以爲之。敢稟。上曰。許遞。可也。命善曰。令該曹。卽爲口傳付軍職。何如。上曰。依爲之。出擧條命書傳敎曰。兩司亞長及掌令在外未肅拜人。竝許遞。今日政差出。上乘輿。由翠雲亭。御涵仁亭小次。女官諸執事。在涵仁亭階之東西。儀仗侍衛。在涵仁亭庭。樂作。唱臚習上冊寶儀。上曰。日勢已晩。內殿習儀。當於飯後爲之。都監堂郞。以下率差備。姑爲退去。食代後。待令。上乘輿。由集瑞門正陽門。御慈慶門外小次。女官諸執事。具儀入內殿習禮畢。仍命退。諸臣以次退出。
정조 7년
癸卯三月二十一日申時。上御誠正閣。坐直承旨入侍時。右副承旨林錫喆。記事官趙衍德。記注官金鳳顯。記事官李崑秀。以次進伏訖。上曰。臺諫每於習儀日。有此傳啓。是何故也。其臺諫姓名。注書出去。知入。可也。賤臣承命出。回奏曰。掌令安鼎大。正言洪秉益云矣。上命讀殿宮加上尊號儀註訖。命退。承史以次退出。
정조 7년
行都承旨尹塾坐。行左承旨鄭志儉坐。右承旨李在學坐直。左副承旨徐鼎修坐。右副承旨林錫喆坐。同副承旨黃昇源坐直。注書李祖承病趙衍德仕。假注書尹行任仕直。事變假注書馬思人仕。
정조 7년
黃昇源啓曰。卽者別監鄭錫周等。來告日前別監韓命洽歸家之路。無端被打於無賴之輩。傷處狼藉。氣息奄奄云。掖隷之初無所失。重被毆打。法所在。極爲駭然。毆打人。令攸司。卽爲査實。從重科治。何如。傳曰。近來掖屬。十分操切之故。凡有被毆之事。竝屬勿問之科。非不知紀綱之由此壞了。不欲使掖隷。復肆少挫之氣稜也。至於今番之事。旣曰無相鬨之端云爾。則此而全然置之。殆近矯枉過直。且以國綱言之。掖隷之被打於無賴輩。前所未聞之事。作俑漢。爲先捉來。取招嚴杖究問事。分付。
정조 7년
以右議政金熤二十一度呈辭。傳于黃昇源曰。安心調理。
정조 7년
傳于徐鼎修曰。宣傳官有闕之代口傳差出。
정조 7년
兵曹口傳政事。以鄭學畊爲宣傳官。李溏爲內乘。
정조 7년
以大司諫金履禧。持平李錫夏牌不進罷職傳旨。傳于黃昇源曰。只推。
정조 7년
傳于黃昇源曰。在外文兼改差。前望單子入之。
정조 7년
傳于黃昇源曰。二十五日次對。進定於明日。
정조 7년
林錫喆啓曰。明日次對。兩司當爲進參。除在外外。未肅拜呈告人員。竝待開門。牌招。何如。傳曰。允。
정조 7년
傳于李在學曰。今日內試射時。武藝出身吳興德。柳葉箭一巡三中四分。邊將除授。
정조 7년
傳于黃昇源曰。刑曹判書。以都監自多妨務。許遞。政官待明朝。牌招開政。以在京無故人。擇擬以入。
정조 7년
文兼前望單子入之。趙興鎭落點。
정조 7년
傳于黃昇源曰。大小科試券。謄書入啓之命。蓋出於嚴科場重事體之意。則今番大比初試。諸道試券。有或來或不來。成命之下。外邑擧行。極爲駭然。當該監司及京試官。自本院本閣。査出。從重推考。未到試券。使之星火修正入啓。更又遲滯。監司京試官。竝下義禁府推考。以此申明嚴飭
정조 7년
尹塾。以賑恤廳言啓曰。西部六十一契。五千九百九十六戶。四巡發賣田米一千八十四石七斗。上下之意。敢啓。傳曰。知道。
정조 7년
掌令安鼎大。持平姜垣。校理李太亨。副校理李魯春。正言李彦祜洪秉益。修撰林道浩。姜。副修撰吳泰賢啓曰。請黜置罪人鄭致達妻爲先還配海島。仍令王府。夬正典刑。以洩神人之憤。請黑山島圍籬罪人龜柱。亟加嚴鞫。快正王法。請物故罪人德相。亟施孥籍之典。答三司曰。不允。措辭見上
정조 7년
掌令安鼎大。正言洪秉益李彦祜啓曰。請彦衡養遂獻遂。竝令王府。設鞫嚴問。請還寢會遂絶島定配之命。仍令王府。設鞫得情。請還寢李觀源定配之命。更令王府。設鞫得情。請遲晩後物故罪人啓能。亟施孥籍之典。請令王府。一依古典。趾賊等凶種之年未滿者。待其稍長。卽施邦刑。俾絶凶逆易種養禍之患。請楸子島荐棘罪人最中。更令王府。拿致設鞫。期於得情。夬正王法。請還寢煥億島配之命。仍令王府。加刑得情。夬施王章。請湖西營獄散配諸罪人等放送及出陸減等之命。一竝還寢。仍令王府。設鞫嚴問。夬施當律。請罪人貞采。亟令王府。更加嚴鞫。夬正王法。答兩司曰。不允。措辭見上
정조 7년
掌令安鼎大啓曰。請大靜縣爲奴罪人金壽賢。依律處斷。請興陽縣爲奴罪人河翼龍。南海縣爲奴罪人金重得。亟令王府。設鞫得情。夬正王法。請大靜縣定配罪人聖中。亟令王府。設鞫嚴問。期於得情。夬正王法。請削板罪人有臣宗甲義駿。竝令王府。設鞫嚴問。依律處斷。請康津縣量移罪人趙嵎。亟寢酌處之命。仍令王府。設鞫得情。夬正王法。請薪智島荐棘罪人瑩中。設鞫嚴問。夬施當律。請楸子島安置罪人李普行。亟令王府。拿鞫嚴問。請物故罪人國榮。亟施孥籍之典。請李義翊。更令王府。設鞫嚴問。期於得情。請金養淳。亟令王府。更爲設鞫。期於得情。請李義直。亟令王府。設鞫得情。夬正典刑。請黑山島定配罪人任觀周。亟令王府。設鞫嚴問。期於得情。請捕廳罪人煥九。亟令王府。嚴加鞫問。夬正典刑。答府曰。不允。措辭見上
정조 7년
正言李彦祜啓曰。請大靜縣爲奴罪人金壽賢。更令王府。設鞫嚴問。依律處斷。請爲奴罪人河翼龍金重得。亟令王府。設鞫得情。夬正王法。請大靜縣定配罪人聖中。放遂罪人有臣宗甲義駿等。竝令王府。設鞫嚴問。期於得情。夬正王法。請金甲島爲奴罪人克觀。古今島爲奴罪人克泰。泗川縣定配罪人萬赫。更令王府。嚴鞫得情。快正王法。請還寢遠竄罪人安兼濟放送之命。仍令王府。設鞫嚴問。期於得情。依律處斷。請恒善支屬。亟命散配。時謙兄弟。竝投絶島。以嚴隄防。請荐棘罪人瑩中。亟令王府。設鞫嚴問。夬施當律。請巨濟府絶島安置罪人朴宗集。亟令王府。拿鞫得情。施以當律。請減死定配罪人德秀。亟令王府。更加嚴鞫。夬正王法。請逆賊尙魯。亟施孥戮之典。請物故罪人國榮。亟施孥籍之典。請爲奴罪人夢獜。定配罪人崔鍾岳。放送罪人有源鄭聖休。亟令王府。更爲設鞫。期於得情。各施當律。請島配罪人崔光泰金天欽。亟令王府。設鞫得情。夬正典刑。請甲山府竄配罪人洪樂彬。亟令王府。設鞫嚴問。施以當律。請義翊。更令王府。設鞫嚴問。期於得情。夬正王法。請還寢德相應坐諸囚發配之命。仍令牢囚。嚴訊取服。各施當律。答院曰。不允。措辭見上
정조 7년
癸卯三月二十二日辰時。上御誠正閣。軍士房承旨入侍時。左副承旨徐鼎修。記事官趙衍德。記注官金健修金鳳顯。以次進伏訖。上命書榻敎曰。平安道京試官入侍。賤臣承命出。與金載瓚偕入進伏。上曰。關西之行。無事往還耶。載瓚曰。僅得往還矣。上曰。習儀纔已經矣。上來何其遲也。載瓚曰。情私之外。公故爲重。兼夜馳到。猶有未及之歎矣。上曰。右相事。誠可悶矣。載瓚曰。不勝萬萬惶蹙矣。上曰。從當有體諒之道矣。命退。諸臣以次退出。
정조 7년
癸卯三月二十二日巳時。上御誠正閣。都承旨入侍時。行都承旨尹塾。記事官趙衍德。記注官金鳳顯。記事官李崑秀。以次進伏訖。上曰。卿何爲牌不進乎。塾曰。月初有犯染之事。不得入來矣。命書榻敎曰。右副承旨入侍。賤臣承命出。與林錫喆偕入進伏。上曰。農家。今方待雨乎。錫喆曰。姑未時急云矣。上曰。內乘望。卽速擬入事。分付。賤臣承命出傳。命退。承史以次退出。
정조 7년
癸卯三月二十二日午時。上御誠正閣。禮兵房承旨與閣臣入侍時。直提學鄭志儉徐有防。右承旨李在學。左副承旨徐鼎修。直閣鄭東浚。假注書尹行任。記注官金健修。記事官李崑秀。以次進伏訖。上乘輿。由蓬萊門。出翠微門。御映花堂。上曰。別軍職去夏等試射。今日設行。以柳葉箭三巡。小布一巡。片箭一巡。定式。武藝出身。以柳葉箭一巡定式。別技軍。以騎芻定式。皆令今日內設行。仍命太僕。調馬于春塘臺前路。上曰。武藝出身。設廳後。尙未試射。瑞蔥臺設場。亦不擧行。故今番試射。予意有在。特賜官弓應試事分付。諸將士射畢。各賜韔服弓矢。上還內。諸臣以次退出。
정조 7년
行都承旨尹塾坐。行左承旨鄭志儉內閣進。右承旨李在學坐。左副承旨徐鼎修病。右副承旨林錫喆坐直。同副承旨黃昇源坐直。注書李祖承病趙衍德仕。假注書尹行任仕直。事變假注書馬思人仕。
정조 7년
尹塾啓曰。右副承旨林錫喆。今日不爲仕進。卽爲牌招。何如。傳曰。允。
정조 7년
黃昇源啓曰。禁衛營將官來言。今日本營軍兵。日次私習云矣。敢啓。傳曰。知道。
정조 7년
黃昇源啓曰。御營廳將官來言。今日本廳軍兵。日次私習云矣。敢啓。傳曰。知道。
정조 7년
傳于黃昇源曰。大臣備局堂上引見。
정조 7년
黃昇源啓曰。吏曹參判鄭昌順。參議金憙牌不進。推考傳旨及罷職傳旨。今方捧入。而開政命下之後。如是違牌。事甚未安。參判更卽牌招。開政。何如。傳曰。允。
정조 7년
有政。吏批。判書兪彦鎬在外未肅拜。參判鄭昌順進。參議金憙牌不進。行都承旨尹塾進。啓曰。判書兪彦鎬在外未肅拜。參議金憙牌不進。小臣獨政未安。何以爲之。敢稟。傳曰。仍爲之。以李一曾爲司諫。權坪爲掌令。鄭好仁爲刑曹判書。兪彦鏶爲敦寧都正。兼執義金載瓚減下。
정조 7년
兵批。判書鄭好仁進。參判洪檢病。參議尹履相入直。參知金魯淳病。右承旨李在學進。啓曰。滿浦僉使。今當差出。未準朔禁軍將。竝擬。何如。傳曰。允。以鄭駿采爲滿浦僉使。鄭殷誠爲高山里僉使。林潤起爲柔院僉使。金光瑞爲古城僉使。安舜命爲伐登萬戶。崔載謙爲方山萬戶。副護軍洪彦喆呂善亨李延伋。副司直奇彦鼎。副司正李溏。
정조 7년
玉堂前望單子入之。副校理李鼎揆落點。
정조 7년
林錫喆啓曰。右議政金熤處。承旨敦諭事。命下矣。何承旨進去乎。敢稟。傳曰。都承旨進去。
정조 7년
癸卯三月二十三日辰時。上御誠正閣。都承旨入侍時。行都承旨尹塾。記事官趙衍德。記注官金健修金鳳顯。以次進伏訖。上曰。故大司憲林德躋延諡。果以何日擧行乎。塾曰。以初七日擇定云矣。上曰。當有助賻之擧。以此傳之。可也。命退。承史以次限出。
정조 7년
癸卯三月二十三日巳時。上御誠正閣。禮房承旨入侍時。右承旨李在學。假注書尹行任。記注官金鳳顯。記事官李崑秀。以次進伏訖。上曰。近日筵體極爲寒心。皇壇墻垣。亦是宮墻。而迭相推諉。紛聒太甚。是豈朝綱乎。在學曰。謂以事役浩繁。煩浼至此。大失事體矣。上曰。禮判禮議。與嚴璹入侍。賤臣承命。與禮曹判書鄭一祥。參議柳義養。副司直嚴璹偕入進伏。上曰。璿源譜略奉入。賤臣承命奉進。義養曰。初卷書以元至正年號。此年號。非順帝時。乃元初年號。而爲宋孝宗時。其在尊攘之義。不可書以胡元之號矣。上曰。禮議之言。好矣。今望拜禮時。用闕字牌。何意也。義養曰。皇明宮闕。盡陷腥穢。則闕字牌。果無所據。或曰。書以京字爲好云。而此亦未妥。大抵無論京字闕字。惟以不忘之意。掛着腔中爲好。行王黜伯。內尊外攘。用君子斥小人。皆是春秋之義矣。上曰。言甚嘉尙矣。上命退。諸臣以次退出。
정조 7년
行都承旨尹塾坐直。左承旨李在學病。右承旨金宇鎭坐直。左副承旨徐鼎修病。右副承旨林錫喆坐。同副承旨黃昇源坐。注書李祖承病趙衍德仕。假注書尹行任仕直。事變假注書馬思人仕。
정조 7년
傳于黃昇源曰。北道奉審大臣。京畿監司。留待。
정조 7년
傳于徐鼎修曰。留待大臣入侍。
정조 7년
傳于林錫喆曰。左承旨許遞。前望單子入之。
정조 7년
尹塾啓曰。新除授右承旨金宇鎭。牌招察任。何如。傳曰。允。
정조 7년
林錫喆啓曰。上號都提調徐命善。提調徐有隣鄭一祥李在協李𡊠。有稟定事。來詣請對矣。傳曰。入侍。
정조 7년
以吏曹參議金憙牌不進罷職傳旨。傳于林錫喆曰。只推。
정조 7년
傳于金宇鎭曰。都承旨。牌招入直。
정조 7년
尹塾啓曰。右承旨金宇鎭。今方入侍矣。臣吏兵批。兼進之意。敢啓。傳曰。知道。
정조 7년
有政。吏批。判書兪彦鎬在外未肅拜。參判鄭昌順進。參議金憙病不進。行都承旨尹塾進。啓曰。判書兪彦鎬在外未肅拜。參議金憙病不進。小臣獨政未安。何以爲之。敢稟。傳曰。仍爲之。以申大升爲大司諫。魚錫齡爲掌令。韓用龜李秀夏爲持平。洪良浩爲左尹。朴祐源爲大司成。李百亨爲兵曹正郞。李命植爲判義禁。金恒柱爲綾州牧使。丁俔祖爲求禮縣監。領敦寧單金熤。
정조 7년
黃昇源。以都摠府言啓曰。今日入直內三廳武兼禁軍及軍兵等。當爲中日習射。而國忌相値。不得爲之之意。敢啓。傳曰。知道。
정조 7년
林錫喆。以禮曹言啓曰。禧陵孝陵昭顯墓官員。聯名牒報內。大虎橫行於白晝。守護軍。至於囕死。山直之巡山。守僕之守直。不得如意云。故更爲詳問於本陵墓官。則以爲虎患。一如前報。日夜往來於陵墓近處。間間搪入。終不寢息云。卽令該軍門。發送校卒。期於捕捉。何如。傳曰。陵寢近處。虎患。尙今不息。獵捕之擧。不容少緩。而方此農時。決難役民。三營門。輪回行獵。驅逐軍。出番守護軍中。給糧使用。如或不足。更爲狀聞事。一體分付京畿監司處。
정조 7년
林錫喆。以戶曹言啓曰。贈判書林德躋。延諡宴需。優給米綿後。草記事。命下矣。米二十石。木綿二十疋。參考前例。磨鍊題給之意。敢啓。傳曰。知道。
정조 7년
黃昇源。以訓鍊都監言啓曰。依禮曹草記。批旨禧陵孝陵昭顯墓近處。獵虎軍六十名。將校率領。明日爲始。限三日給糧出送。而與禁御兩營。輪回行獵之意。敢啓。傳曰。知道。
정조 7년
黃昇源。以訓鍊都監禁衛營御營廳言啓曰。禁衛營字內。明禮門北邊宮墻頹圮一處六間。今已改築。把守軍還入直所。而已頹諸處。盡爲畢役之意。敢啓。傳曰。知道。
정조 7년
黃昇源。以司僕寺內乘。以一二提調意言啓曰。新除授兼內乘李溏。時無職名。令該曹口傳付軍職。冠帶常仕。何如。傳曰。允。
정조 7년
尹塾。以賑恤廳言啓曰。南部六十九契。四千二百七十四戶。北部七契。一千七十七戶。合五千三百五十一戶。四巡發賣田米九百六十八石十二斗。上下之意。敢啓。傳曰。知道。
정조 7년
癸卯三月二十四日辰時。上御誠正閣。大臣入侍時。判府事鄭弘淳。都承旨尹塾。同副承旨黃昇源。記事官趙衍德。記注官金健修金鳳顯。以次進伏訖。上命書榻敎曰。京畿監司入侍。賤臣承命出。與李亨逵偕入進伏。弘淳曰。日氣和暖。聖體。若何。上曰。一樣矣。上曰。卿今遠役矣。陵所役處。何如云耶。弘淳曰。屛門石多數蹲退。故事役浩大云矣。上曰。卿其下去。善爲董役。可也。命弘淳先退。上曰。本道賑穀。能無不足之患耶。亨逵曰。賑民今果無慮。而還民俱無。農糧是可悶矣。上曰。關西米。何當畢到乎。亨逵曰。淸北水險路遠。似未可趁今上來矣。上曰。農民今方待雨乎。亨逵曰。兩麥俱爲大登。雨澤姑未緊急矣。上曰。沿路民情。到今稍安乎。亨逵曰。今此五十日。是爲麥嶺。挨過此箇日。則民可忘憂矣。上曰。五十日。亦甚夥然。而還穀無儲。是可悶矣。亨逵曰。臣巡過賑邑。則民人等。以爲春大同。待早稻備納云。此非臣所可擅決。故不得許施而還。大抵參其民情。雖折半停退。其爲實惠大矣。命書傳敎曰。道內目下民情。聞諸道伯。言以春大同之趁限辦納。爲難支之端云云。大同停退已例。不啻夥然。京畿各邑今春常捧大同米。特爲待秋成。退捧事分付。上曰。自備局卽爲行會事。分付。賤臣承命出傳。亨逵曰。今番北漢江都米三千石。待關西大米上來。還爲充上事。自備局草記。蒙允矣。西穀之上來遲速。姑難預料。而若使民人輩。輸納於兩處。則轉運之際。民弊不貲。反不如初不請得。臣意則以移轉例。分俵各邑。待秋還報於北漢江都。似好故敢此仰達矣。上曰。依爲之。出擧條上曰。各陵虎患復有見發。是何故也。亨逵曰。俄見批旨。已爲分付各邑矣。上曰。卿子就武。意果何如。亨逵曰。文武一也。是亦聖恩矣。命亨逵先退。命塾書傳敎曰。賑廳發賣。今旣畢給。貧戶抄拔之際。雖未知十分精實。而大體言之。今番各部官效勞不些。況有從後行賞罰之諭言。亦不可不信。判尹與各部官。明朝來待。上曰。今番發賣。何以分給云耶。塾曰。果善爲分給。而來頭四五月。是可悶矣。上曰。舊穀旣罄。新穀未昇。民情之遑急。似可然矣。命退。承史以次退出。
정조 7년
癸卯三月二十四日巳時。上御誠正閣。右副承旨入侍時。直閣鄭東浚。右副承旨林錫喆。記事官趙衍德。記注官金健修。記事官李崑秀。以次進伏訖。上曰。俄聞畿伯言。道內民情。去益難支。春大同。今若退捧。則當爲實惠云。故予果許施。而至於農糧。無辦給之路。是可悶矣。錫喆曰。大同停退。果爲莫大之惠。而西穀上來。則可爲農糧之資矣。上曰。西穀尙不來到。恐有後時之歎矣。錫喆曰。聖敎果然矣。命讀公事訖。命退。承史以次退出。
정조 7년
癸卯三月二十四日午時。上御春塘臺。武藝試射入侍時。同副承旨黃昇源。假注書尹行任。記注官金健修金鳳顯。禁衛大將李敬懋。直提學徐有防。檢校直閣徐龍輔。以次進伏訖。上曰。訓局敎鍊官別武士。亦以柳葉箭一巡。赴試事分付。上曰。閣臣先退。有防。龍輔退出。上曰。雨意如此。斯速畢試事分付。已而試畢。上還內。諸臣以次退出。
정조 7년
癸卯三月二十四日申時。上御誠正閣。上號都監堂上入侍時。都提調徐命善。提調徐有隣鄭一祥李在協李𡊠。右承旨金宇鎭。假注書尹行任。記注官金健修金鳳顯。以次進伏訖。命善曰。數日間聖體。若何。上曰。一樣矣。命善曰。俄見禮曹關文。則景慕宮。書以追上尊號。而竹冊文則書以加上尊號。事面差殊。不可不改之矣。上曰。封裹後。改之亦難矣。命善曰。俄與禮官相議。則加上與追上。別無異同云矣。上曰。改書雖甚非難。而事係重大。何以則好也。仍以用之。亦不悖於義理矣。有隣等曰。果如聖敎矣。上曰。玉冊文代撰。有云孝之至者。於予心。極爲未安。雖以代撰爲說。實予自道之辭。豈安於心乎。命善曰。其時戶判。注復于大臣。則大臣以爲古亦有此例云矣。有隣曰。臣以惠廳事。有所仰達者矣。京畿春大同。待秋間停退。而或有全一道停退之例。或有尤甚邑停退之規。何以爲之乎。上曰。全一道停退。可也。上曰。右相事。極可悶矣。昨日敦諭。書啓至以卸免。則入來爲言。勉副之外。無他道矣。仍命書傳敎曰。旣知所執之必難强回。然猶一味敦迫。大欠敬禮之義。右議政金熤本職。今姑勉副。上曰。李義彬爲人。甚蒙駭。向於茂山府使下直時。擧措駭然。故特命遞差。則昨日滿浦僉使擬望。誠莫曉矣。命書傳敎曰。昨日兵批擬望銓官。姑先越捧一等。當該承旨。從重推考。又命書傳敎曰。大臣處置政事。當日爲之。上曰。工判李𡊠。還差備堂則好矣。命善曰。此人老熟。可參廟謨。今番雜科。亦爲公平。譽聲頗菀然矣。上命退。諸臣以次退出。
정조 7년
癸卯三月二十四日酉時。上御誠正閣。右承旨入侍時。右承旨金宇鎭。假注書尹行任。記注官金健修金鳳顯。以次進伏訖。上曰。吏判無意肅命。銓家事。極爲悶矣。宇鎭曰。吏判已上來云矣。上曰。若上來。豈不出仕乎。此必虛言矣。上曰。政望以依爲之頒布。斯速書入。賤臣承命出傳。上命退。諸臣以次退出。
정조 7년
行都承旨尹塾坐直。左承旨李在學坐。右承旨金宇鎭坐。左副承旨徐鼎修坐直。右副承旨林錫喆坐。同副承旨黃昇源坐。注書李祖承病趙衍德仕。假注書尹行任仕直。事變假注書馬思人仕。
정조 7년
尹塾啓曰。右承旨李在學。今日不爲仕進。卽爲牌招。何如。傳曰。允。
정조 7년
尹塾啓曰。左副承旨徐鼎修。今日不爲仕進。卽爲牌招。何如。傳曰。允。
정조 7년
傳于金宇鎭曰。禮房承旨。馳詣明陵。奉審摘奸以來。
정조 7년
傳于黃昇源曰。右承旨與漢城判尹。五部官員入侍。
정조 7년
傳于金宇鎭曰。左承旨入侍。
정조 7년
吏曹口傳政事。西部奉事李恒演。尙衣直長李集明相換。南部奉事趙象存。宗廟直長趙學良相換。
정조 7년
傳于黃昇源曰。右副承旨入侍。
정조 7년
傳于黃昇源曰。坐直承旨入侍。
정조 7년
金宇鎭。以吏曹言啓曰。今此宗廟夏享大祭。執禮大祝。皆以侍從塡差。而時無職名人員。令該曹口傳付軍職。何如。傳曰。允。
정조 7년
黃昇源。以戶曹言啓曰。各道年終錢穀御覽會計。待慶尙道會案上來。修正以入事。前已啓下矣。本道會案。今纔來到。御覽會計。受出修正之意。敢啓。傳曰。知道。
정조 7년
癸卯三月二十五日辰時。上御誠正閣。右承旨與漢城判尹。五部官員入侍時。右承旨金宇鎭。記事官趙衍德。記注官金健修金鳳顯。漢城判尹鄭昌聖。中部都事兪彦鏽。奉事金絅采。東部都事金重行。奉事李舒永。南部都事鄭東元。奉事趙象存。西部都事洪宣輔。奉事李恒演。北部都事李種徽。奉事兪漢紀。以次進伏訖。上曰。發賣今已畢給。莫非卿效勞之致。而各部官。旣有考勤慢行賞罰之敎。故今日使之來待矣。昌聖曰。各部官。初不望賞格之典。而只以免罪爲願。故果悉心擧行。而其中善否。煞有差等矣。上曰。各道監司。雖當畢賑。亦有褒啓之事矣。昌聖曰。聖敎然矣。以優劣論之。或有疎略者。或有詳明者。而其勤勞則一也。大體。西部奉事。自初擧行。已有勤幹之績。南部奉事。屢察奸僞。亦有摘發之功。北部抄戶甚難。而躬行周察。旣多條理之政。中部民戶懸少。雖無著績。而抑有勤勞之稱。東部則悉心奉公。俱無頉矣。上曰。西南部居民甚多。最難周察。雖有不勤之事。可以將功贖罪。東部奉事。效勞旣多。中部官員。別無可稱矣。昌聖曰。聖敎然矣。上曰。論賞之際。惟當祛其太甚。今此無弊了事。亦足可嘉矣。昌聖曰。屢有飭敎。故擧皆率職而然矣。上曰。其中曾經守令者。誰也。昌聖曰。洪宣輔李種徽矣。命書傳敎曰。以考勤慢行賞罰。屢有飭敎。抄戶之政告訖。宜有別般奬勵之擧。然抄戶發賣。與抄飢設賑。不無間焉。勤慢之績。最難區別。而其中西部奉事李恒演。東部奉事李舒永。抄戶有條理。或逐戶皆躬檢。雖謂之勤勞最著。無甚不可。六品職遷轉。守令除講檢擬。南部都事鄭東元。奉事趙象存。中部都事兪彦鏽。奉事金絅采。東部都事金重行。西部都事洪宣輔。北部都事李種徽。奉事兪漢紀等。設有些少優劣。何必强加分等。大體言之。六朔役役。實有可紀之勞。況無可執之罪。此等人。必須嘉奬。可責來效。竝陞敍。又命書傳敎曰。昨年畿農告歉。殆挽近所無。都民有艱食之慮焉。特命賑廳減價發賣。予意實欲無一民之不當漏而漏。然責在京兆。自昨年觀之。抄戶之政。不料如是其無弊了事。此京兆長及部官之力也。部官。纔已分等論賞。長官。豈可獨漏。漢城判尹鄭昌聖。中鹿皮一領賜給。又命書傳敎曰。抄戶已畢。昨冬都政。遷轉部官相換人。還爲相換口傳啓下。昌聖曰。昨冬抄戶之時。皆以被罪自期。而今承賞格之典。不勝惶感矣。命書傳敎曰。判尹鄭昌聖。許遞。命退。諸臣以次退出。
정조 7년
癸卯三月二十五日巳時。上御誠正閣。左承旨入侍時。左承旨李在學。記事官趙衍德。記注官金健修。記事官李崑秀。以次進伏訖。上命書榻敎曰。惠廳堂上入侍。賤臣承命出。與鄭民始偕入進伏。上曰。發賣今已畢給。卿亦多勞矣。民始曰。臣安有效勞之績乎。上曰。俄於部官。各施酬勞之典矣。民始曰。在部官極爲惶感。而於民亦有實惠矣。上曰。以直長出六者。爲幾人乎知入。賤臣承命出。回奏曰。只趙象存一人云矣。命退。諸臣以次退出。